กลต.ขีดเส้นเด้งกก.คดีปั่นภายใน14วัน
ก.ล.ต.ย้ำกรรมการที่ถูกกล่าวโทษกรณีปั่นหุ้น ต้องพ้นจากตำแหน่งภายใน 14 วัน หาก บจ.ไม่ทำมีความผิดตาม พ.ร.บ.มหาชนฯ
11 พ.ค. 2555

ก.ล.ต.ย้ำกรรมการที่ถูกกล่าวโทษกรณีปั่นหุ้น ต้องพ้นจากตำแหน่งภายใน 14 วัน หาก บจ.ไม่ทำมีความผิดตาม พ.ร.บ.มหาชนฯ
นายวสันต์ เทียนหอม รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยถึงกรณีที่ ก.ล.ต.ได้กล่าวโทษนายฉาย บุนนาค กับพวก รวม 15 ราย ต่อกรมสอบสวนคดีพิเศษ (ดีเอสไอ) กรณีสร้างราคา 12 หลักทรัพย์ ว่า ผู้ที่ถูกกล่าวโทษจะต้องพ้นจากตำแหน่งกรรมการและผู้บริหารของบริษัทตาม พ.ร.บ.หลักทรัพย์และตลาดหลักทรัพย์ พ.ศ. 2535 และบริษัทต้องยื่นขอจดทะเบียนเปลี่ยนแปลงกรรมการภายใน 14 วัน ซึ่งหากไม่ดำเนินการบริษัทก็จะมีความผิดตาม พ.ร.บ.บริษัทมหาชน จำกัด 2553 
ทั้งนี้ พ.ร.บ.หลักทรัพย์ฯ ระบุว่า ผู้ที่ถูก ก.ล.ต.กล่าวโทษในการกระทำความผิดที่กำหนดไว้ เช่น การสร้างราคาหลักทรัพย์ การใช้ข้อมูลภายในซื้อขายหรือการกระทำโดยทุจริต ถือว่ามีลักษณะขาดความน่าไว้วางใจในการเป็นกรรมการและผู้บริหารและต้องพ้นจากตำแหน่ง
นายชาลี จันทนยิ่งยง รองเลขาธิการ ก.ล.ต. ยืนยันว่าการดำเนินการตรวจสอบของ ก.ล.ต.ทุกๆ กรณีเป็นไปตามขั้นตอน และมีหลักฐานยืนยันชัดเจนผ่านกระบวนการต่างๆ ซึ่งเริ่มจากเมื่อ ก.ล.ต.ได้รับข้อมูลจากตลาดหลักทรัพย์แล้วนำมาตรวจสอบต่อ และเมื่อพบเหตุก็จะแจ้งให้ผู้ถูกกล่าวหาได้ชี้แจงและแสดงพยานหลักฐานก่อนที่จะกล่าวโทษต่อไป
สำหรับระยะเวลาในการตรวจสอบแต่ละกรณีจะนานแค่ไหนขึ้นอยู่กับพยาน หลักฐานข้อมูล โดยกรณีของนายฉายนั้น เมื่อ ก.ล.ต.ได้กล่าวโทษไปแล้วก็เป็นหน้าที่ของดีเอสไอดำเนินการต่อ และขณะนี้ ก.ล.ต.ยังไม่ได้รับหนังสือหรือการร้องเรียนใดๆ ตามที่มีข่าว
“ในการตรวจสอบเรามีกรรมการด้านตรวจสอบคดีและผู้บริหารระดับสูงและผู้อำนวยการเข้าร่วมประชุม โดยไม่มีเลขาธิการ ก.ล.ต. และบอร์ดเข้ามาเกี่ยวข้อง เป็นการทำงานของ ก.ล.ต.กันเอง” นายชาลี กล่าว